b'\n_START_ARTICLE_\nSuomen Vapaakirkko\n_START_SECTION_\nVapaakirkon historia\n_START_PARAGRAPH_\nSuomen Vapaakirkon juuret ovat angloamerikkalaisper\xc3\xa4isiss\xc3\xa4 vapaakirkollisissa her\xc3\xa4tysliikkeiss\xc3\xa4, jotka alkoivat vaikuttaa Suomessa 1870-luvulla etenkin Uudellamaalla ja Pohjanmaalla. Aluksi pyrkimyksen\xc3\xa4 oli uudistaa Suomen evankelis-luterilaista kirkkoa, mutta kirkon piiriss\xc3\xa4 n\xc3\xa4ihin niin sanottuihin allianssipyrkimyksiin suhtauduttiin kielteisesti, ja vapaakirkollisissa piireiss\xc3\xa4 luovuttiin allianssiaatteesta 1900-luvun alussa. Liikkeen ruotsinkielinen enemmist\xc3\xb6 vaihtui suomenkieliseen 1910-luvulla, ja vuonna 1923 suomenkieliset vapaakirkolliset j\xc3\xa4rjest\xc3\xa4ytyiv\xc3\xa4t Suomen Vapaakirkoksi.\n_START_SECTION_\nOrganisaatio ja toiminta\n_START_PARAGRAPH_\nVapaakirkon seurakunnat ovat itsen\xc3\xa4isi\xc3\xa4, ja ne ovat sitoutuneet yhteiseen tunnustukseen ja yhdyskuntaj\xc3\xa4rjestykseen, jonka perustana on se, ett\xc3\xa4 Raamattu on ylin ohje. Vapaakirkossa ei ole piispallista eli episkopaalista j\xc3\xa4rjestelm\xc3\xa4\xc3\xa4. Vapaakirkon seurakuntamalli on kongregationalistinen._NEWLINE_Vapaakirkko ei ole Suomen kirkkolain alainen toisin kuin evankelisluterilainen kirkko. Vapaakirkolla ei ole my\xc3\xb6sk\xc3\xa4\xc3\xa4n verotusoikeutta eli oikeutta ker\xc3\xa4t\xc3\xa4 kirkollisveroa._NEWLINE_Vapaakirkon pastorit koulutetaan Suomen teologisessa opistossa Teopoliksessa Tampereella.  Kuten luterilaisella kirkolla, on my\xc3\xb6s Suomen Vapaakirkolla k\xc3\xa4yt\xc3\xb6ss\xc3\xa4\xc3\xa4n naispastoreita._NEWLINE_Vapaakirkko rahoittaa toimintansa seurakunnissa ker\xc3\xa4tt\xc3\xa4vien vapaaehtoisten kolehtien sek\xc3\xa4 vapaaehtoisesti maksettujen kymmenyksien avulla. Jonkin verran tuloja kertyy Helsingiss\xc3\xa4 olevan Hotel Annan tuotoista sek\xc3\xa4 erilaisista lahjoituksista. Varat k\xc3\xa4ytet\xc3\xa4\xc3\xa4n ty\xc3\xb6ntekij\xc3\xb6iden palkkoihin ja kiinteist\xc3\xb6jen yll\xc3\xa4pit\xc3\xa4miseen ja korjauksiin, sosiaaliseen ty\xc3\xb6h\xc3\xb6n Suomessa ja l\xc3\xa4hetysty\xc3\xb6h\xc3\xb6n._NEWLINE_Suomen vapaakirkko on j\xc3\xa4sen Suomen vapaakristillinen neuvosto ry:ss\xc3\xa4, Suomen ekumeeninen neuvosto ry:ss\xc3\xa4, Suomen l\xc3\xa4hetysneuvosto ry:ss\xc3\xa4 ja Suomen Evankelinen Allianssi ry:ss\xc3\xa4._NEWLINE_Merkitt\xc3\xa4vi\xc3\xa4 eroja Suomen evankelis-luterilaiseen kirkkoon ovat kaste- ja  ehtoollisk\xc3\xa4sitykset. Vapaakirkossa kastetaan vain uskonsa tunnustavia, henkil\xc3\xb6kohtaisen uskonratkaisun tehneit\xc3\xa4. Vapaakirkko edustaa reformoitua ehtoollisk\xc3\xa4sityst\xc3\xa4, jonka mukaan Jeesus ei ole konkreettisella tavalla l\xc3\xa4sn\xc3\xa4 ehtoollisleiv\xc3\xa4ss\xc3\xa4 ja -viiniss\xc3\xa4 poiketen luterilaisesta reaalipreesensopista. Ehtoollinen on pyh\xc3\xa4 kokoontuminen, muistoateria. Se on yhteysateria sek\xc3\xa4 Kristuksen ett\xc3\xa4 seurakunnan kanssa, yhteys Jeesuksen vereen ja ruumiiseen._NEWLINE_Vapaakirkon varsinaiseksi j\xc3\xa4seneksi voidaan hyv\xc3\xa4ksy\xc3\xa4 15 vuotta t\xc3\xa4ytt\xc3\xa4nyt uudestisyntynyt kristitty, joka tahtoo noudattaa Vapaakirkon periaatteita. Vapaakirkollisten vanhempien lapset ovat perhej\xc3\xa4seni\xc3\xa4, niin sanottuja ulkoj\xc3\xa4seni\xc3\xa4, kunnes liittyv\xc3\xa4t varsinaisiksi j\xc3\xa4seniksi tai eroavat Vapaakirkosta._NEWLINE_Vapaakirkossa on tunnusomaista my\xc3\xb6s kristittyjen samanarvoisuuden soveltaminen niin sanotuksi yleiseksi pappeudeksi. T\xc3\xa4m\xc3\xa4 tarkoittaa teologista k\xc3\xa4sityst\xc3\xa4, ett\xc3\xa4 kaikilla seurakuntalaisilla on mahdollisuus toteuttaa kristillist\xc3\xa4 kutsumustaan kertomalla uskostaan uskosta osattomille, jakamalla ehtoollista ja kastamalla.\n_START_SECTION_\nSuhde Raamattuun\n_START_PARAGRAPH_\nVapaakirkon uskonnonvapauslain edellytt\xc3\xa4m\xc3\xa4ss\xc3\xa4 tunnuksessa sanotaan: "Me olemme kristittyj\xc3\xa4, jotka Raamatun perustuksella yht\xc3\xa4pit\xc3\xa4v\xc3\xa4sti apostolisen tunnustuksen kanssa tahdomme el\xc3\xa4\xc3\xa4 ja toimia kristillisen uskonel\xc3\xa4m\xc3\xa4n her\xc3\xa4tt\xc3\xa4miseksi ja s\xc3\xa4ilytt\xc3\xa4miseksi."_NEWLINE_Raamattu tunnustetaan Pyh\xc3\xa4n Hengen johdossa olleiden ihmisten kirjoittamaksi. Siin\xc3\xa4 Jumala ilmoittaa itsens\xc3\xa4 ja pelastussuunnitelman ihmisille. Raamatun ilmoitus on t\xc3\xa4ydellinen ja lopullinen.\n_START_SECTION_\nPelastus\n_START_PARAGRAPH_\nPelastustapahtuma on alusta loppuun Jumalan ty\xc3\xb6t\xc3\xa4.\n_START_SECTION_\nKaste\n_START_PARAGRAPH_\nVapaakirkon yhdyskuntaj\xc3\xa4rjestyksen mukaan kristillinen kaste suoritetaan Is\xc3\xa4n ja Pojan ja Pyh\xc3\xa4n Hengen nimeen veteen upottamalla. Kasteessa ihminen tunnustautuu Kristuksen seuraajaksi._NEWLINE_Luterilaisesta kirkosta poiketen Vapaakirkko ei k\xc3\xa4yt\xc3\xa4 lapsikastetta. Vain uskovia kastetaan (veteen upottamalla), eik\xc3\xa4 kasteen katsota pelkk\xc3\xa4n\xc3\xa4 suorituksena pelastavan. Kastetta pidet\xc3\xa4\xc3\xa4n merkityksett\xc3\xb6m\xc3\xa4n\xc3\xa4 ihmiselle, jolla ei ole henkil\xc3\xb6kohtaista uskoa. Kastekysymys ei kuitenkaan ollut luterilaisesta kirkosta irtaantumisen syy, sill\xc3\xa4 Vapaakirkossa kastettiin lapsia. Se oli teoriassa mahdollinen k\xc3\xa4yt\xc3\xa4nt\xc3\xb6 vuoteen 1974 saakka.\n_START_SECTION_\nEhtoollinen\n_START_PARAGRAPH_\nEhtoollista ei k\xc3\xa4sitet\xc3\xa4 armon v\xc3\xa4likappaleeksi, vaan armon julistajaksi ja vahvistajaksi. Ehtoolliselle voivat osallistua kaikki jotka uskovat, my\xc3\xb6s muiden seurakuntien j\xc3\xa4senet.\n_START_SECTION_\nSeurakunta\n_START_PARAGRAPH_\nSeurakunnan tilaisuudet ja tapahtumat ovat kaikille avoimia. Seurakunnan j\xc3\xa4senyys on puolestaan avoin kaikille, jotka uskovat Jeesukseen Kristukseen ja tunnustavat uskonsa. Seurakunta on pyh\xc3\xa4. Seurakunnan pyhyys on Kristuksen pyhyytt\xc3\xa4 ja t\xc3\xa4ydellisyytt\xc3\xa4. J\xc3\xa4senet ovat ep\xc3\xa4t\xc3\xa4ydellisi\xc3\xa4 ihmisi\xc3\xa4. Seurakunta antaa hengellisen kodin uskoville ja on hengellisen el\xc3\xa4m\xc3\xa4n kasvupaikka, jossa seurakunnan j\xc3\xa4senet palvelevat toinen toisinaan Herralta saamillaan lahjoillaan. Vapaakirkko muodostuu itsen\xc3\xa4isist\xc3\xa4 seurakunnista, jotka hyv\xc3\xa4ksyv\xc3\xa4t Vapaakirkon tunnustuksen yhteiskuntaj\xc3\xa4rjestyksen ja uskonnonharjoitusmuodon.\n_START_SECTION_\nEettiset kysymykset\n_START_PARAGRAPH_\nVapaakirkko on vastustanut rekister\xc3\xb6ityj\xc3\xa4 parisuhteita ja homoparien adoptio-oikeutta. Entinen kirkkokunnanjohtaja Olavi Rintala on todennut, ett\xc3\xa4 homoseksuaalinen taipumus ei ole synti, mutta ett\xc3\xa4 samaa sukupuolta edustavien parien v\xc3\xa4liset seksuaaliset suhteet ovat v\xc3\xa4\xc3\xa4rin.\n_START_SECTION_\nJohtohenkil\xc3\xb6t\n_START_PARAGRAPH_\nSuomen Vapaakirkon johtajaksi on vuodesta 1974 l\xc3\xa4htien m\xc3\xa4\xc3\xa4ritelty sen l\xc3\xa4hetysjohtaja, jonka nimike vuodesta 1996 l\xc3\xa4htien on ollut "kirkkokunnanjohtaja".'